**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**2022 թվականի \_\_\_\_\_\_ N\_\_-Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՄԱՅԻՍԻ 12-Ի N 735-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» Հայաստանի Հանրապետության օրենքի 33-րդ և 34-րդ հոդվածները, «Պետական սահմանի մասին» Հայաստանի Հանրապետության օրենքի 14-րդ հոդվածի 7-րդ մասը, 25-րդ հոդվածը, «Ազգային անվտանգության մարմինների մասին» Հայաստանի Հանրապետության օրենքի 15-րդ հոդվածի 6-րդ մասը, «Ոստիկանության մասին» Հայաստանի Հանրապետության օրենքի 9.1-րդ հոդվածի 3-րդ մասը, «Օտարերկրացիների մասին» Հայաստանի Հանրապետության օրենքի 6-րդ հոդվածի 7-րդ մասը՝ Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2011 թվականի մայիսի 12-ի **Հայաստանի Հանրապետության պետական սահմանում սահմանային ռեժիմը և պետական սահմանի անցման կետերի ռեժիմը սահմանելու մասին** N 735-Ն որոշման (այսուհետ՝ Որոշում) մեջ կատարել հետևյալ փոփոխությունները և լրացումները՝

1) Որոշման N2 հավելվածի (այսուհետ՝ Հավելված) 2-րդ կետում «Սահմանային, սանիտարական- կարանտինային, անասնաբուժասանիտարական և բուսասանիտարական վերահսկողություն և մաքսային հսկողություն» բառերը փոխարինել «Սահմանային վերահսկողություն, մաքսային հսկողություն և օրենքով նախատեսված դեպքերում սահմանային այլ վերահսկողություն կամ հսկողություն» բառերով․

2) Հավելվածի 3-րդ կետից հանել «սահմանային, մաքսային, սանիտարական-կարանտինային, անասնաբուժասանիտարական, բուսասանիտարական, ցամաքային տրանսպորտային անվտանգության ստորաբաժանումների կողմից անմիջապես» բառերը.

3) Հավելվածի 4-րդ կետում սահմանապահ զորքերի» բառերից հետո լրացնել և մաքսային մարմինների» բառերը․

4) Հավելվածը լրացնել 4.1-րդ և 4.2-րդ կետերով՝ հետևյալ բովանդակությամբ.

«4.1. Անձանց և տրանսպորտային միջոցների մուտքն ու ելքը պետական սահմանի անցման կետերի տարածքում կազմակերպվում է այնպես, որպեսզի հնարավոր լինի

սահմանային վերահսկողության և մաքսային հսկողության աշխատանքները սահմանապահ զորքեր և մաքսային մարմինների կողմից կազմակերպել համատեղ։

4.2. Սույն հավելվածի 4.1-րդ կետով նախատեսված աշխատանքները համատեղ կազմակերպելու նպատակով սահմանապահ զորքերի հսկիչ-անցագրային կետերում, բացառությամբ օդային տարածքը հատելու դեպքերի, տեղակայվում են նաև մաքսային մարմինները։ Ազգային անվտանգության և մաքսային մարմինների փոխադարձ համաձայնությամբ համատեղ հրամանով կարող են սահմանվել սահմանապահ զորքերի և մաքսային մարմինների համատեղ տեղակայման այլ վայրեր։

4.3. Սույն հավելվածի 4.1-րդ կետով նախատեսված աշխատանքների համատեղ կազմակերպում է հանդիսանում անձանց և տրանսպորտային միջոցների մուտքի ու ելքի սահմանային վերահսկողության և մաքսային հսկողության աշխատանքների միաժամանակյա իրականացումը։»:

5) Հավելվածի 6-րդ կետի 5-րդ ենթակետի «անցման կետերում անձանց և տրանսպորտային միջոցների վերահսկողություն և հսկողություն իրականացնող ծառայությունների, ինչպես նաև» բառերը հանել․

6) Հավելվածը լրացնել 6.1-րդ և 6.2-րդ կետերով՝ հետևյալ բովանդակությամբ․

«6.1. Սույն հավելվածի 6-րդ կետի 1-ին ենթակետով նախատեսված պետական սահմանի անցման կետ (ռեժիմային գոտիներ) մուտքը (ելքը), բացառությամբ օդանավակայաններում գտնվող անցման կետերի, թույլատրելիս սահմանապահ զորքերը օրենքով նախատեսված դեպքերում տալիս են այցելության մուտքի վիզա, տարանցիկ մուտքի վիզա կամ անձնագրերում հատուկ նշում կատարելու հետ կապված գործառույթներ։

6.2. Սույն հավելվածի 6-րդ կետի 1-ին ենթակետով նախատեսված պետական սահմանի անցման կետ (ռեժիմային գոտիներ) մուտքը (ելքը), բացառությամբ օդանավակայաններում գտնվող անցման կետերի, թույլատրելիս սահմանապահ զորքերը, քննում և իրականացնում են տեխնիկական միջոցներով հայտնաբերված ճանապարհային երթևեկության կանոնների խախտումների վերաբերյալ գործերով վարչական վարույթ, եթե այդ իրավախախտումը կատարվել է օտարերկրացի համարվող անձանց կողմից։ Ընդ որում, սահմանապահ զորքերը օտարերկացուն հանձնում են իրավախախտման գործով կայացված վարչական ակտը (ինչպես նաև վարչական ակտի կատարման կարգի և չկատարման իրավական հետևանքների մասին հուշաթերթիկը) Հայաստանի Հանրապետությունից դեպի այլ երկիր սահմանահատման (այդ թվում՝ առանց տրանսպորտային միջոցի) ժամանակ՝ մինչև սահմանահատման թույլտվություն տալը, իսկ այն դեպքում, երբ վարչական ակտը կայացվել է Հայաստանի Հանրապետությունից դեպի այլ երկիր սահմանահատումից հետո, ապա այլ երկրից դեպի Հայաստանի Հանրապետություն հաջորդ սահմանահատման ժամանակ՝ մինչև սահմանահատման թույլտվություն տալը։»:

7) Հավելվածի 8-րդ կետը շարադրել հետևյալ խմբագրությամբ.

«8. Պետական սահմանի անցման կետերում  անձանց, տրանսպորտային միջոցների մուտքի (ելքի), բեռների, այլ գույքի, կենդանիների տեղափոխման, պետական սահմանի անցման կետերում անձանց ու տրանսպորտային միջոցների գտնվելու և տեղաշարժվելու տեխնոլոգիական սխեման և նկարագիրը, այդ թվում՝ ազգային անվտանգության և մաքսային մարմինների պաշտոնատար անձանց կողմից գործողությունների իրականացման հերթականությունը սահմանվում է ազգային անվտանգության և մաքսային մարմինների ղեկավարների համատեղ հրամանով։»։

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։